**Zmluva**

**o zabezpečení výkonov pracovnej zdravotnej služby**

uzatvorená podľa zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ust. § 269 ods. 2 zákona č. 513/1991 Zb. - Obchodného zákonníka v znení neskorších predpisov (ďalej len „zmluva“)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Čl. I.**

**Zmluvné strany**

|  |  |
| --- | --- |
| 1. **Poskytovateľ:**
 |  |
| Sídlo: |  |
| Štatutárny orgán: |  |
| IČO: |  |
| DIČ:  |  |
| IČ DPH:Bankové spojenie: |  |
| Oprávnený na vykonávanie činnosti pracovnej zdravotnej služby na základe:Zápis v OR:Kontaktná osoba:Tel. č.:E-mail:  |

 **(ďalej „poskytovateľ“)**

|  |  |
| --- | --- |
| 1. **Objednávateľ:**
 | **Univerzita Pavla Jozefa Šafárika v Košiciach** |
| Sídlo: | Šrobárova 2, 041 80 Košice |
| Štatutárny orgán: | prof. RNDr. Pavol Sovák, CSc., rektor |
| IČO: | 00 397 768  |
| DIČ:  | 2021157050 |
| IČ DPH: | SK2021157050 |
| Bankové spojenie: | Štátna pokladnica |
| IBAN: | SK48 8180 0000 0070 0024 1770 |
| Osoby oprávnené jednať o zmluvných podmienkach: | JUDr. Zuzana Gažová, tel. č. 055/2341150, zuzana.gazova@upjs.skIng. Mária Lukáčová, tel. č. 055/2341585, maria.lukacova@upjs.sk |

 **(ďalej „objednávateľ“)**

**(ďalej spolu aj „zmluvné strany“)**

**Čl. II.**

**Úvodné ustanovenia**

1. Táto zmluva je uzatvorená ako výsledok verejného obstarávania zadávania zákazky s nízkou hodnotou v súlade s ust. § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon č. 343/2015 Z. z.“).
2. Vzájomné vzťahy oboch zmluvných strán sa riadia ust. zákona č. 513/1991 Zb. - Obchodný zákonník v znení neskorších predpisov (ďalej len „Obchodný zákonník“), zákona č. 18/1996 Z. z. o cenách v znení neskorších predpisov a vyhláškou MF SR č. 87/1996 Z. z., ktorou sa vykonáva zákon NR SR č. 18/1996 Z. Z. o cenách v znení neskorších predpisov, ust. zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zák. č. 124/2006 Z. z.“), ust. zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zák. č. 355/2007 Z. z.“), v súlade s vyhláškou MZ SR č. 208/2014 Z. z. o podrobnostiach o rozsahu a náplni výkonu pracovnej zdravotnej služby, o zložení tímu odborníkov, ktorí ju vykonávajú a o ich požiadavkách na ich odbornú spôsobilosť (ďalej len „vyhl. č. 208/2014 Z. z.“).
3. Pracovná zdravotná služba poskytuje zamestnávateľovi odborné a poradenské služby v oblasti ochrany a podpory zdravia pri práci **výkonom zdravotného dohľadu**, ktorý tvorí dohľad nad pracovnými podmienkami a posudzovanie zdravotnej spôsobilosti na prácu výkonom lekárskych preventívnych prehliadok vo vzťahu k práci.
4. Uzatvorením tejto zmluvy nie sú dotknuté povinnosti objednávateľa ako zamestnávateľa v oblasti ochrany zdravia pri práci a jeho zodpovednosť za zabezpečenie ochrany zdravia jeho zamestnancov pri práci.

**Čl. III.**

**Predmet plnenia zmluvy**

1. Poskytovateľ sa touto zmluvou zaväzuje vykonávať pre objednávateľa činnosti pracovnej zdravotnej služby v rozsahu stanovenom zák. č. 355/2007 Z. z., zák. č. 124/2006 Z. z. a vyhl. č. 208/2014 Z. z. za podmienok dohodnutých v tejto zmluve.
2. Poskytovateľ sa zaväzuje pre objednávateľa vykonávať na základe samostatných objednávok zdravotný dohľad spočívajúci najmä:
3. **v posúdení zdravotného rizika** z expozície faktorom práce a pracovného prostredia obhliadkou príslušného pracoviska, určení opatrení, ktoré znížia expozíciu zamestnancov objednávateľa fyzikálnym, chemickým, biologickým alebo iným faktorom práce a pracovného prostredia na najnižšiu dosiahnuteľnú úroveň, najmenej na úroveň limitov ustanovených osobitnými predpismi[[1]](#footnote-1) a vo vypracovaní písomnej správy z dohľadu nad pracovným prostredím s kategorizáciou prác z hľadiska zdravotného rizika,
4. **vo vypracovaní písomného posudku o riziku** s kategorizáciou prác z hľadiska zdravotného rizika, ak poskytovateľ zistil takú zmenu pracovných podmienok, ktorá by mohla mať vplyv na mieru zdravotného rizika alebo kategóriu práce z hľadiska zdravotného rizika,
5. **vo vypracovaní záznamu o posúdení rizika** s kategorizáciou prác, ak poskytovateľ nezistil zmenu pracovných podmienok, ktorá by mohla mať vplyv na mieru zdravotného rizika alebo kategóriu z hľadiska zdravotného rizika,
6. **vo vypracovaní návrhu na zaradenie prác do kategórie**, t. j. tretej kategórie alebo štvrtej kategórie a návrhu na zmenu alebo vyradenie prác z tretej kategórie alebo štvrtej kategórie,
7. **vo vypracovaní správy o výsledkoch posúdenia zdravotného rizika** a opatreniach vykonaných na ich zníženie alebo odstránenie na pracoviskách, na ktorých zamestnanci objednávateľa vykonávajú prácu zaradenú do tretej kategórie alebo štvrtej kategórie,
8. **v poskytovaní poradenstva** objednávateľovi – zamestnávateľovi a zamestnancom objednávateľa pri:
9. plánovaní a organizovaní práce a odpočinku zamestnancov objednávateľa, vrátane usporiadania pracovísk a pracovných miest a spôsobu výkonu práce z hľadiska ochrany zdravia,
10. ochrane zdravia pred nepriaznivým vplyvom faktorov práce a pracovného prostredia alebo technológií, ktoré sa používajú alebo plánujú používať,
11. ochrane pred chorobami z povolania a ochoreniami súvisiacimi s prácou a kladnom ovplyvňovaní zdravia, hygiene, fyziológií práce, psychológií práce a ergonómii;
12. **v zúčastňovaní sa na zlepšovaní pracovných podmienok** pri:
13. vypracúvaní programov ochrany a podpory zdravia zamestnancov objednávateľa, na zlepšovaní pracovných podmienok a na vyhodnocovaní nových zariadení a technológií zo zdravotného hľadiska,
14. činnostiach spojených so zaraďovaním zamestnancov objednávateľa na pracovnú rehabilitáciu, určovaní profesií na účely rekondičného pobytu vo vzťahu k vykonávanej práci a rozboroch pracovnej neschopnosti, chorôb z povolania a ochorení súvisiacich s prácou,
15. rokovaniach objednávateľa s orgánmi štátneho dozoru a pri prešetrovaní pracovných podmienok a spôsobu práce posudzovaného zamestnanca objednávateľa pri podozrení na chorobu z povolania alebo ohrození chorobou z povolania,
16. **v zabezpečení vzdelávania vybraných zamestnancov**:
	* 1. na odborné využitie veľmi toxických látok a zmesí a toxických látok a zmesí za účelom získania alebo aktualizácie osvedčenia o odbornej spôsobilosti podľa osobitného predpisu[[2]](#footnote-2),
		2. na prácu s prípravkami na reguláciu živočíšnych škodcov na profesionálne použitie za účelom získania alebo aktualizácie osvedčenia o odbornej spôsobilosti podľa osobitného predpisu[[3]](#footnote-3),
		3. na epidemiologické závažné činnosti v stravovacom zariadení,
		4. na poskytovanie prvej pomoci podľa osobitného predpisu[[4]](#footnote-4),
17. **vo vykonávaní lekárskych preventívnych prehliadok vo vzťahu k práci** (ďalej len „LPP“) na účel posudzovania zdravotnej spôsobilosti na prácu.
18. Zoznamy zdravotných výkonov, ktoré sú vypracované podľa Vestníka MZ SR č. S06881-OZS-2016, zo dňa 29.9.2016 Odborné usmernenie Ministerstva zdravotníctva Slovenskej republiky o náplni lekárskych preventívnych prehliadok vo vzťahu k práci, tvoria **Prílohu č. 3/1-51** tejto zmluvy.
19. Miestom plnenia tejto zmluvy, najmä činností uvedených v čl. III bod 2 písm. a), f), g), h) sú pracoviská objednávateľa špecifikované v **Prílohe č. 4,** realizované po dohode s príslušným zamestnancom – bezpečnostným technikom objednávateľa.
20. Miesta výkonu LPP sú dohodnuté v článku IV. bod 6 tejto zmluvy.
21. Poskytovateľ vykoná pre zamestnancov objednávateľa LPP na základe objednávateľom poskytnutých podkladov o vykonávanej práci a pracovných podmienkach zamestnanca objednávateľa a výsledkov hodnotenia zdravotných rizík v zmysle príslušných ustanovení zák. č. 355/2007 Z. z..

**Čl. IV.**

**Spôsob plnenia zmluvy**

1. Činnosti podľa tejto zmluvy, ktoré sú špecifikované v jej prílohách, vykoná poskytovateľ na základe písomnej objednávky objednávateľa.
2. Písomnú objednávku objednávateľ doručí poskytovateľovi v elektronickej forme na adresu ........................... súčasne v listinnej forme na adresu.............................. , a to 5 pracovných dní pred požadovaným termínom plnenia, ak sa zmluvné strany nedohodnú inak.
3. Písomná objednávka obsahuje:
4. presné označenie objednávateľa, vrátane odkazu na túto zmluvu,
5. značenie činnosti v súlade s prílohami tejto zmluvy, ktorej vykonanie si objednávateľ objednáva,
6. požadovaný termín plnenia (pracovné dni),
7. dátum, meno a podpis osoby oprávnenej konať za objednávateľa, odtlačok pečiatky objednávateľa.
8. Písomná objednávka, ktorou objednávateľ objednáva vykonanie LPP obsahuje, okrem náležitostí uvedených v bode 3 tohto článku zmluvy, osobitný zoznam zamestnancov objednávateľa, ktorí sa majú podrobiť LPP; v zozname sa uvádza meno a priezvisko zamestnanca, dátum narodenia, osobné číslo, ak bolo zamestnávateľom – objednávateľom pridelené, názov pracoviska objednávateľa, profesia, pracovné zaradenie, dĺžka expozície pri práci v rokoch alebo mesiacoch u aktuálneho zamestnávateľa, faktory práce a pracovného prostredia, ktorým je zamestnanec objednávateľa vystavený a výsledky hodnotenia zdravotných rizík, s uvedením kategórií prác osobitne u jednotlivých faktorov práce a pracovného prostredia.
9. Doručenie a prijatie (akceptovanie) písomnej objednávky potvrdzuje alebo zmenu/doplnenie objednávky dojednáva určený zamestnanec poskytovateľa uvedený v článku VII. bod 3 tejto zmluvy.
10. Poskytovateľ vykoná LPP na svojom pracovisku: .................... (ďalej len „pracovisko poskytovateľa“) v termíne najneskôr do 5 pracovných dní odo dňa prevzatia objednávky.
11. V prípade, ak je potrebné vykonať vstupné LPP bezodkladne, najmä u fyzických osôb uchádzajúcich sa o zamestnanie v profesii napr. údržbár, kuchár a pod., poskytovateľ vykoná vstupné LPP v najbližší pracovný deň odo dňa doručenia objednávky v elektronickej forme.
12. V prípade, ak je potrebné vykonať mimoriadnu LPP z dôvodu pochybnosti objednávateľa – zamestnávateľa o zdravotnej spôsobilosti zamestnanca na prácu, poskytovateľ vykoná mimoriadnu LPP na základe elektronicky doručenej objednávky v termíne dohodnutom s objednávateľom.
13. Poskytovateľ (lekár poskytovateľa, ktorý posudzuje zdravotnú spôsobilosť) na základe výsledkov vyšetrení LPP vypracuje lekársky posudok o zdravotnej spôsobilosti na prácu (ďalej len „Posudok“). Poskytovateľ odovzdá Posudok objednávateľovi a kópie Posudku odovzdá zamestnancovi objednávateľa a lekárovi, s ktorým má zamestnanec objednávateľa uzatvorenú dohodu o poskytovaní zdravotnej starostlivosti. Vzory Posudkov a ich náležitosti stanovuje zák. č. 355/2007 Z. z.
14. Lekárska správa LPP a kópia Posudku v písomnej forme bude osobne doručená zamestnancovi objednávateľa, ktorý sa podrobil LPP, a to na pracovisku poskytovateľa.
15. Poskytovateľ sa zaväzuje predložiť objednávateľovi požadovanú dokumentáciu uvedenú v čl. III. najneskôr do 30 dní odo dňa potvrdenia objednávky na vypracovanie predmetnej dokumentácie.
16. Vykonanie plnenia poskytovateľom podľa tejto zmluvy a jeho prevzatie objednávateľom písomne potvrdia obidve zmluvné strany, v prípade LPP vykonanie LPP potvrdzuje zamestnanec objednávateľa.

**Čl. V.**

**Doba platnosti zmluvy**

1. Táto zmluva sa uzatvára na dobu určitú, a to na 24 mesiacov odo dňa nadobudnutia jej účinnosti alebo do vyčerpania finančného limitu uvedeného v čl. VI. bod 1 tejto zmluvy, podľa toho, ktorá skutočnosť nastane skôr.
2. Platnosť zmluvy je možné predčasne ukončiť:
3. písomnou dohodou zmluvných strán,
4. výpoveďou,
5. odstúpením od zmluvy v prípade porušenia zmluvných podmienok dohodnutých v tejto zmluve ktoroukoľvek zo zmluvných strán alebo z dôvodov uvedených v zákone.
6. Vypovedať zmluvu je oprávnená ktorákoľvek zmluvná strana a to bez uvedenia dôvodov, pričom výpovedná lehota je 1 (jeden) kalendárny mesiac. Výpovedná lehota začína plynúť prvým dňom kalendárneho mesiaca nasledujúceho po doručení výpovede druhej zmluvnej strane.
7. Poskytovateľ je oprávnený od zmluvy odstúpiť v prípade, že:
8. objednávateľ je v omeškaní s úhradou faktúry podľa čl. VI. tejto zmluvy dlhšie ako 30 kalendárnych dní po lehote splatnosti,
9. objednávateľ poruší niektorú z dohodnutých zmluvných podmienok a vadný stav neodstráni ani do 30 kalendárnych dní po doručení písomnej výzvy poskytovateľa.
10. Objednávateľ je oprávnený od zmluvy odstúpiť v prípade, že
11. poskytovateľ je v omeškaní s poskytnutím akéhokoľvek plnenia podľa tejto zmluvy o viac ako 15 dní,
12. poskytovateľ poruší niektorú z dohodnutých zmluvných podmienok a k náprave nedôjde ani po písomnej výzve objednávateľa doručenej poskytovateľovi,
13. poskytovateľ stratí oprávnenie alebo spôsobilosť poskytovať plnenie podľa tejto zmluvy,
14. sa voči poskytovateľovi vedie konkurzné konanie alebo bol podaný návrh na začatie konkurzného konania, resp. návrh na začatie konkurzného konania bol zamietnutý z dôvodu nedostatku majetku alebo ak bolo voči poskytovateľovi vyrovnávacie konanie alebo
15. poskytovateľ vstúpil do likvidácie.
16. Odstúpenie od zmluvy je účinné dňom doručenia písomného oznámenia o odstúpení od zmluvy druhej zmluvnej strane na adresu jej sídla.
17. Zmluvné strany sa dohodli, že platnosť tejto zmluvy skončí pred uplynutím dohodnutej doby platnosti podľa čl. V. bodu 1 tejto zmluvy v prípade, ak objednávateľ vyčerpá na plnenie tejto zmluvy finančný limit uvedený v čl. VI. bod 1 tejto zmluvy. Objednávateľ sa zaväzuje o vyčerpaní finančného limitu písomne informovať poskytovateľa.

**Čl. VI.**

**Cena plnenia a platobné podmienky**

1. Celková cena za poskytnuté služby počas trvania tejto zmluvy neprekročí sumu ............. € bez DPH. V Prílohe č. 1A, 1B, 1C, č. 2, č. 3 a č. 4 sa nachádzajú jednotkové ceny za služby, ktoré je poskytovateľ povinný dodržať počas celej platnosti zmluvy. Cena za LPP nepodlieha DPH podľa ust. zák. č. 222/2004 Z. z. o dani z pridanej hodnoty v znení neskorších predpisov.
2. Dopravu zamestnanca poskytovateľa na pracovisko objednávateľa v rámci mesta Košice si zabezpečí poskytovateľ na vlastné náklady. Doprava  mimo Košíc môže byť zabezpečená motorovým vozidlom objednávateľa, avšak za účasti zamestnanca objednávateľa.
3. Objednávateľ cenu za plnenie predmetu tejto zmluvy podľa čl. III. tejto zmluvy, poskytnuté v priebehu kalendárneho mesiaca, uhradí poskytovateľovi na základe faktúr vystavených poskytovateľom po skončení kalendárneho mesiaca, v ktorom bolo plnenie poskytnuté objednávateľovi. Lehota splatnosti jednotlivých faktúr je 30 kalendárnych dní odo dňa doručenia faktúry objednávateľovi. Prílohou faktúry je písomné potvrdenie objednávateľa a poskytovateľa o poskytnutom plnení podľa čl. IV. bod 10 tejto zmluvy.
4. Poskytovateľ zabezpečí, aby ním vystavená faktúra obsahovala všetky potrebné náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov.
5. Objednávateľ si vyhradzuje právo vrátiť faktúru, ktorá nebude obsahovať potrebné náležitosti alebo prílohu, resp. bude obsahovať nesprávne údaje. Nová lehota splatnosti faktúry začína plynúť po doručení novej opravenej faktúry objednávateľovi na adresu sídla uvedenú v čl. I. tejto zmluvy.
6. Objednávateľ nezodpovedá za omeškanie s úhradou faktúry, ktorá je spôsobená nepripísaním finančných prostriedkov na účet poskytovateľa zo strany jeho finančného ústavu.

**Čl. VII.**

**Osobitné ustanovenia**

1. Poskytovateľ sa zaväzuje prednostne poskytnúť následnú zdravotnú starostlivosť zamestnancom objednávateľa vyplývajúcu z výsledkov vyšetrení LPP.
2. Kontaktnou osobou, ktorá je objednávateľom splnomocnená na konanie a rozhodovanie vo veci plnenia tejto zmluvy Ing. Mária Lukáčová, tel. kontakt: 055/2341585, e-mail: maria.lukacova@upjs.sk.
3. Kontaktnou osobou, splnomocnenou poskytovateľom na konanie a rozhodovanie vo veci plnenia tejto zmluvy, je ....................................., tel. kontakt: .........................., e-mail: ............
4. Objednávateľ sa zaväzuje poskytnúť poskytovateľovi súčinnosť pri plnení tejto zmluvy a to poskytnúť potrebné informácie, písomné podklady a inú dokumentáciu, vo forme, rozsahu a lehotách dohodnutých s poskytovateľom, ako aj umožniť vstup poskytovateľovi (jeho zamestnancom) na svoje pracoviská, aby poskytovateľ mohol riadne a včas realizovať plnenie tejto zmluvy. Objednávateľ a poskytovateľ písomne potvrdia predloženie požadovaných informácií, podkladov a inej dokumentácie.
5. Zmluvné strany sa dohodli, že informácie súvisiace s plnením tejto zmluvy sa považujú za dôverné informácie a zaväzujú sa tieto chrániť pred ich sprístupnením tretím osobám, nezneužívať ich, neposkytovať ich tretím osobám a nepoužívať ich v rozpore s ich účelom pre svoje potreby na úkor druhej zmluvnej strany. Táto povinnosť trvá aj po ukončení platnosti tejto zmluvy. V prípade porušenia tejto povinnosti má poškodená strana nárok na náhradu škody vzniknutej z tohto dôvodu. Záväzok zmluvných strán dodržiavať mlčanlivosť v zmysle uvedeného neplatí v prípadoch stanovených zákonom alebo príslušným orgánom verejnej moci na základe zákona.
6. Objednávateľ sa zaväzuje oznámiť poskytovateľovi akúkoľvek zmenu údajov uvedených v záhlaví tejto zmluvy týkajúcich sa objednávateľa.

**Čl. VIII.**

**Zmluvné sankcie, zodpovednosť, náhrada škody a poistenie**

1. V prípade omeškania poskytovateľa s poskytnutím akéhokoľvek plnenia podľa tejto zmluvy, vrátane omeškania s doručením objednávateľom požadovanej dokumentácie v dohodnutom termíne, je objednávateľ oprávnený požadovať od poskytovateľa zmluvnú pokutu vo výške 0,1 % z dohodnutej ceny objednanej služby, ktorej sa omeškanie týka, a to za každý aj začatý deň omeškania. Tým nie je dotknutý nárok objednávateľa na náhradu škody v rozsahu prevyšujúcom zmluvnú pokutu.
2. Ak poskytovateľ poruší povinnosti vyplývajúce z tejto zmluvy najmenej trikrát, objednávateľovi vzniká nárok na uplatnenie zmluvnej pokuty vo výške 500,- €. Túto pokutu je možné uložiť aj opakovane.
3. V prípade sankcií uložených objednávateľovi orgánmi štátneho odborného dohľadu z dôvodu nesplnenia povinností, bude poskytovateľ povinný uhradiť objednávateľovi čiastku zodpovedajúcu vo výške majetkovej sankcie uloženej takýmto rozhodnutím v tom prípade, ak objednávateľ nebol včas a preukázateľne informovaný o nedostatkoch. Poskytovateľ sa zaväzuje tieto sankcie uhradiť najneskôr do 15. dňa odo dňa vykonateľnosti takéhoto rozhodnutia.
4. Poskytovateľ sa zbaví zodpovednosti za sankcie uvedené v bode 3 tohto článku, ak sa preukáže, že objednávateľ včas alebo vôbec nesplnil písomné odporúčania poskytovateľa.
5. V prípade omeškania objednávateľa s úhradou faktúr podľa Čl. VI bod 3 tejto zmluvy, je poskytovateľ oprávnený uplatniť voči objednávateľovi úrok z omeškania vo výške 0,1 % z neuhradenej fakturovanej čiastky za každý aj začatý deň omeškania s výnimkou prípadu uvedeného v čl. VI bod 6 tejto zmluvy.
6. Poskytovateľ nesie zodpovednosť za všetky porušenia povinností, nesprávny postup pri poskytovaní pracovnej zdravotnej služby, odporúčania rozhodnutia, ktoré urobí v priebehu platnosti zmluvy pri výkone činnosti pracovnej zdravotnej služby.
7. Poskytovateľ nenesie zodpovednosť za škody vzniknuté objednávateľovi v dôsledku nerešpektovania pokynov a odporúčaní poskytovateľa v prípade, ak poskytovateľ objednávateľa včas a písomne upozornil.
8. Ak zmluvné strany porušia svoje povinnosti zo záväzkového vzťahu a takéto porušenie nenapravia v priebehu primeranej doby uvedenej v písomnom oznámení druhej strany o takomto porušení, sú povinní nahradiť tým spôsobenú škodu druhej zmluvnej strane.
9. Poskytovateľ vyhlasuje, že má uzavreté poistenie náhrady škody vyplývajúcej z jeho podnikateľského rizika, a to pre prípad vzniku jeho zodpovednosti za škody spôsobené svojou činnosťou s plnením najmenej do výšky 200 000,- €.

**Čl. IX.**

**Zmena zmluvy**

1. Túto zmluvu je možné počas jej trvania zmeniť iba vzostupne číslovanými písomnými dodatkami, ktoré sa po podpísaní zmluvnými stranami stávajú jej nedeliteľnou súčasťou, ak tieto nebudú v rozpore s ust. § 18 zákona o verejnom obstarávaní.
2. Túto zmluvu je možné počas jej trvania zmeniť bez nového verejného obstarávania dodatkom k tejto zmluve, avšak maximálne do 10% hodnoty pôvodnej zmluvnej ceny uvedenej v čl. VI bod 1 tejto zmluvy, ak hodnota všetkých zmien je nižšia ako finančný limit podľa ust. § 5 zákona o verejnom obstarávaní.
3. Túto zmluvu je objednávateľ oprávnený zmeniť vo forme písomného dodatku k tejto zmluve počas jej trvania v nasledovných prípadoch, ak:
4. nastane potreba realizácie doplňujúcich služieb, ktoré sú nevyhnutné pre splnenie predmetu zmluvy, avšak nie sú zahrnuté v tejto zmluve, nakoľko ich poskytuje pôvodný poskytovateľ a zmena poskytovateľa nie je možná z ekonomických alebo technických dôvodov, pričom ide najmä o požiadavku vzájomnej zameniteľnosti alebo interoperability s existujúcimi službami a spôsobí objednávateľovi významné ťažkosti alebo podstatnú duplicitu nákladov,
5. potreba zmeny zmluvy vyplynie z okolností, ktoré objednávateľ nemohol pri vynaložení náležitej starostlivosti predvídať,
6. v prípade vzniku skutočností definovaných ako vyššia moc alebo nepredvídaných prekážok zo strany objednávateľa,
7. nastane potreba vykonať formálne alebo administratívne zmeny zmluvy (napr. zmena v osobe štatutárneho orgánu, sídla, zmena čísla bankového účtu a pod.).
8. Zmenou podľa ods. 3 písm. a) alebo b) tohto článku zmluvy nemôže dôjsť k navýšeniu hodnoty plnenia o viac ako 50 % hodnoty pôvodnej zmluvy.
9. Zmluvné strany sú oprávnené dodatkom predĺžiť dobu trvania tejto zmluvy v prípade, ak počas pôvodne dohodnutej doby trvania tejto zmluvy nedôjde k vyčerpaniu celkovej zmluvnej ceny podľa čl. VI bod 1 tejto zmluvy v celom rozsahu.

**Čl. X.**

**Doručovanie**

1. Pokiaľ nie je v tejto zmluve uvedené inak, všetky oznámenia, vyhlásenia, žiadosti, výzvy a iné úkony v súvislosti s touto zmluvou a jej plnením (ďalej len „Písomnosť“), musia byť v písomnej forme a doručené na adresu druhej zmluvnej strany uvedenú čl. I tejto zmluvy, alebo na inú adresu, ktorú oznámi táto zmluvná strana. Písomnosť sa považuje za doručenú za nasledovných podmienok:
2. v prípade osobného doručovania odovzdaním Písomnosti oprávnenej osobe alebo inej osobe oprávnenej prijímať písomnosti za túto zmluvnú stranu a podpisom takej osoby na doručenke alebo kópii doručovanej Písomnosti, alebo odmietnutím prevzatia Písomnosti takou osobou,
3. v prípade doručovania prostredníctvom poštového úradu oprávneného na poskytovanie poštových služieb podľa platného právneho predpisu doručením na adresu zmluvnej strany a v prípade doporučenej zásielky odovzdaním Písomnosti osobe oprávnenej prijímať písomnosti za túto zmluvnú stranu a podpisom takej osoby na doručenke, najneskôr však uplynutím troch dní odo dňa uvedeného na podacom lístku, a to bez ohľadu na úspešnosť doručenia.

**Čl. XI.**

**Ochrana osobných údajov**

1. Zmluvné strany berú na vedomie, že v súvislosti s plnením predmetu tejto zmluvy bude dochádzať k spracúvaniu osobných údajov zamestnancov objednávateľa poskytovateľom. Poskytovateľ je vo vzťahu k spracúvaniu osobných údajov zamestnancov objednávateľa v súvislosti s touto zmluvou sprostredkovateľom, pričom zamestnanci objednávateľa sú dotknutými osobami.
2. Poskytovateľ vyhlasuje, že pri spracúvaní osobných údajov zamestnancov objednávateľa zabezpečí súlad s Nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „GDPR“).
3. Poskytovateľ ako sprostredkovateľ (ďalej aj ako „sprostredkovateľ“) získava osobné údaje od objednávateľa ako prevádzkovateľa (ďalej aj ako „prevádzkovateľ“) písomne alebo elektronicky a spracúva ich podľa pokynov prevádzkovateľa počas platnosti tejto zmluvy a archivuje najneskôr do doby určenej príslušným zákonom.
4. Prevádzkovateľ vyhlasuje, že:
* osobné údaje dotknutých osôb, ktoré poskytuje sprostredkovateľovi, získal v súlade so zákonom č. č. 18/2018 Z. z. o ochrane osobných údajov a o zmene a doplnení niektorých zákonov (ďalej len „Zákon“) a GDPR,
* na zaistenie práv dotknutých osôb prijal primerané technické a organizačné opatrenia v súlade s GDPR a Zákonom,
* súhlasí, aby sprostredkovateľ za účelom naplnenia predmetu zmluvy zapojil iného subdodávateľa resp. iných subdodávateľov.
1. Sprostredkovateľ vyhlasuje, že:
* prijal a má zavedené primerané technické a organizačné opatrenia spĺňajúce požiadavky GDPR a Zákona na zabezpečenie ochrany práv dotknutých osôb prevádzkovateľa,
* nebude spracúvať osobné údaje na žiadne iné účely ako je uvedené v Prílohe č. 5,
* jeho zamestnanci - oprávnené osoby, ktoré spracúvajú osobné údaje sú riadne písomne poverené a zaviazané mlčanlivosťou a to aj po skončení pracovného pomeru v zmysle ust. § 79 Zákona,
* osobitné kategórie osobných údajov podľa čl. 9 ods. 2, písm. h) GDPR spracúva v zmysle čl. 9 ods. 3 GDPR;
* zabezpečí bezpečnosť údajov podľa čl. 28 ods. 3 písm. c) a čl. 32 GDPR, najmä v súvislosti s čl. 5 ods. 1 a 2 GDPR;
* nebude v žiadnom prípade vykonávať prenos osobných údajov žiadnej tretej strane okrem subdodávateľov vopred odsúhlasených prevádzkovateľom. Sprostredkovateľ včas informuje prevádzkovateľa o zapojení konkrétneho subdodávateľa resp. subdodávateľov mailovou správou;
* subdodávateľov podľa predchádzajúceho bodu zaviaže rovnako k ochrane dotknutých osôb prevádzkovateľa v zmysle GDPR;
* nebude v žiadnom prípade uskutočňovať prenos osobných údajov poskytnutých prevádzkovateľom do tretích krajín.
1. Sprostredkovateľ poskytuje súčinnosť prevádzkovateľovi zabezpečiť plnenie povinností podľa čl. 32 až 36 GDPR s prihliadnutím na povahu spracúvania a informácie dostupné sprostredkovateľovi.
2. V priebehu trvania tejto zmluvy sprostredkovateľ vymaže alebo zlikviduje osobné údaje dotknutých osôb, ak o to požiada písomnou alebo elektronickou výzvou prevádzkovateľ, pokiaľ si ich uchovanie alebo archiváciu nevyžaduje osobitný právny predpis.
3. Po ukončení poskytovania služieb podľa tejto zmluvy sprostredkovateľ osobné údaje dotknutých osôb vymaže alebo vráti prevádzkovateľovi, ako aj existujúce kópie, pokiaľ si ich uchovanie alebo archiváciu nevyžaduje osobitný právny predpis.
4. V Prílohe č. 5 sa ustanovujú ostatné náležitosti ochrany osobných údajov dotknutých osôb. Príloha č. 5 je neoddeliteľnou súčasťou tejto zmluvy.

**Čl. XII.**

**Záverečné ustanovenia**

1. V prípade, že akékoľvek ustanovenie tejto zmluvy je alebo sa stane neplatným, neúčinným alebo nevykonateľným, nie je tým dotknutá platnosť, účinnosť a vykonateľnosť ostatných ustanovení zmluvy, pokiaľ to nevylučuje v zmysle všeobecne záväzných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať vôli zmluvných strán v čase uzatvorenia tejto zmluvy.
2. Táto zmluva je vyhotovená v štyroch (4) exemplároch, pričom objednávateľ dostane tri (3) exempláre a poskytovateľ jeden (1) exemplár.
3. Právne vzťahy touto zmluvou osobitne neupravené sa riadia príslušnými ustanoveniami zák. č. 513/1991 Zb. - Obchodný zákonník v znení neskorších predpisov a ďalšími súvisiacimi právnymi predpismi Slovenskej republiky.
4. Táto zmluva nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv ÚV SR.
5. Túto zmluvu je možné meniť alebo dopĺňať v súlade s ust. § 18 zákona č. 343/2015 Z. z. len na základe dohody oboch zmluvných strán a to vo forme písomných dodatkov.
6. Nedeliteľnou súčasťou tejto zmluvy sú **Prílohy č. 1A, 1B, 1C, 2, 3, 4, 5:**
7. Príloha č. 1A: Nacenený zoznam činnosti PZS podľa typu pracovísk
8. Príloha č. 1B: Nacenený zoznam ostatných činností PZS podľa zák. č. 355/2007 Z.z.
9. Príloha č. 1C: Súpis rizikových faktorov práce a pracovného prostredia podľa profesie
10. Príloha č. 2: Nacenený zoznam LPP pre zamestnancov podľa faktorov pracovného prostredia a pracovného procesu
11. Príloha č. 3: Náplň lekárskej preventívnej prehliadky vo vzťahu k práci (kompletný cenník zdravotných výkonov LPP pre zamestnancov podľa faktorov pracovného prostredia Prílohy č. 3/1 až 3/51).
12. Príloha č. 4: Organizačná štruktúra – zoznam pracovísk
13. Príloha č. 5: Ostatné náležitosti ochrany osobných údajov

Košice, dňa ................................. Košice, dňa ...................................

Za objednávateľa: Za poskytovateľa:

....................................................... ...................................................

prof. RNDr. Pavol Sovák, CSc.

 rektor UPJŠ

1. Napr. NV č. 416/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám v znení neskorších predpisov, NV č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších prepisov, NV č. 115/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou hluku v znení neskorších predpisov. [↑](#footnote-ref-1)
2. § 15 ods. 3 písm. a) zák. č. 355/2007 Z. z. [↑](#footnote-ref-2)
3. § 15 ods. 3 písm. b) zák. č. 355/2007 Z. z. [↑](#footnote-ref-3)
4. § 8 ods. 1 písm. a) bod 3 zák. č. 124/2006 Z. z. [↑](#footnote-ref-4)